b'\n_START_ARTICLE_\nPyh\xc3\xa4p\xc3\xa4iv\xc3\xa4\n_START_PARAGRAPH_\nPyh\xc3\xa4p\xc3\xa4iv\xc3\xa4 on sunnuntai tai kirkollinen juhlap\xc3\xa4iv\xc3\xa4. P\xc3\xa4\xc3\xa4s\xc3\xa4\xc3\xa4nt\xc3\xb6isesti pyh\xc3\xa4p\xc3\xa4iv\xc3\xa4 on ty\xc3\xb6el\xc3\xa4m\xc3\xa4ss\xc3\xa4 yleinen vapaap\xc3\xa4iv\xc3\xa4, joskin 2000-luvulla sunnuntain merkitys pyh\xc3\xa4-/vapaap\xc3\xa4iv\xc3\xa4n\xc3\xa4 on muuttunut rajusti._NEWLINE_Almanakoissa pyh\xc3\xa4p\xc3\xa4iv\xc3\xa4t merkit\xc3\xa4\xc3\xa4n tavallisesti punaisella. Arkipyhiksi sanotaan juhlap\xc3\xa4ivi\xc3\xa4, jotka yleens\xc3\xa4 sijoittuvat muulle viikonp\xc3\xa4iv\xc3\xa4lle kuin sunnuntaiksi. Osa niist\xc3\xa4 on kiinte\xc3\xa4n\xc3\xa4 viikonp\xc3\xa4iv\xc3\xa4n\xc3\xa4 (tai kiinte\xc3\xa4n\xc3\xa4 p\xc3\xa4iv\xc3\xa4m\xc3\xa4\xc3\xa4r\xc3\xa4n\xc3\xa4, jolloin ne joinakin vuosina kuitenkin sattuvat sunnuntaiksi)._NEWLINE_Suomessa kirkolliset juhlap\xc3\xa4iv\xc3\xa4t on lueteltu kirkkolain 4. luvun 3 \xc2\xa7:ss\xc3\xa4 seuraavasti:_NEWLINE_\xc2\xbbKirkolliset juhlap\xc3\xa4iv\xc3\xa4t_NEWLINE__NEWLINE_Kirkollisia juhlap\xc3\xa4ivi\xc3\xa4 ovat joulup\xc3\xa4iv\xc3\xa4, toinen joulup\xc3\xa4iv\xc3\xa4, uudenvuodenp\xc3\xa4iv\xc3\xa4, loppiainen, pitk\xc3\xa4perjantai, p\xc3\xa4\xc3\xa4si\xc3\xa4isp\xc3\xa4iv\xc3\xa4, toinen p\xc3\xa4\xc3\xa4si\xc3\xa4isp\xc3\xa4iv\xc3\xa4, helatorstai, helluntai, juhannusp\xc3\xa4iv\xc3\xa4 ja pyh\xc3\xa4inp\xc3\xa4iv\xc3\xa4._NEWLINE__NEWLINE_Juhlap\xc3\xa4ivien aika m\xc3\xa4\xc3\xa4r\xc3\xa4ytyy niin kuin l\xc3\xa4ntisess\xc3\xa4 kristikunnassa vanhastaan on ollut tapana. Kuitenkin juhannusp\xc3\xa4iv\xc3\xa4\xc3\xa4 vietet\xc3\xa4\xc3\xa4n kes\xc3\xa4kuun 19 p\xc3\xa4iv\xc3\xa4\xc3\xa4 seuraavana lauantaina ja pyh\xc3\xa4inp\xc3\xa4iv\xc3\xa4\xc3\xa4 lokakuun 30 p\xc3\xa4iv\xc3\xa4\xc3\xa4 seuraavana lauantaina._NEWLINE__NEWLINE_\xc2\xbb _NEWLINE_(Kirkkolaki )_NEWLINE_Kirkkopyh\xc3\xa4ll\xc3\xa4 voidaan tarkoittaa kirkollisen juhlap\xc3\xa4iv\xc3\xa4n lis\xc3\xa4ksi my\xc3\xb6s sellaista sunnuntaita, jona j\xc3\xa4rjestet\xc3\xa4\xc3\xa4n jonkin erityisryhm\xc3\xa4n jumalanpalvelus, kuten veteraanien kirkkopyh\xc3\xa4.\n_START_SECTION_\nPyh\xc3\xa4p\xc3\xa4iv\xc3\xa4n maallinen merkitys\n_START_PARAGRAPH_\nTy\xc3\xb6el\xc3\xa4m\xc3\xa4ss\xc3\xa4 pyh\xc3\xa4p\xc3\xa4iv\xc3\xa4t ovat yleens\xc3\xa4 vapaap\xc3\xa4ivi\xc3\xa4. Kaikilla aloilla t\xc3\xa4m\xc3\xa4 ei kuitenkaan ole mahdollista, mutta sunnuntaina tai muuna kirkollisena juhlap\xc3\xa4iv\xc3\xa4n\xc3\xa4 tehdyst\xc3\xa4 ty\xc3\xb6st\xc3\xa4 on maksettava 100 prosentilla korotettu palkka. Jos ty\xc3\xb6 on lis\xc3\xa4-, yli- tai h\xc3\xa4t\xc3\xa4ty\xc3\xb6t\xc3\xa4, on siit\xc3\xa4 suoritettava my\xc3\xb6s korvaus, joka lasketaan ty\xc3\xb6ntekij\xc3\xa4n korottamattomasta palkasta._NEWLINE_Joukkoliikenteess\xc3\xa4 ajetaan sunnuntain aikatauluin, paitsi juhannus- ja joulup\xc3\xa4iv\xc3\xa4n\xc3\xa4 joukkoliikenteen vuorot voidaan olla kokonaan ajamatta, kuitenkin vilkkaimmilla suunnilla on joitakin vuoroja._NEWLINE_Kauppojen auki pit\xc3\xa4minen pyh\xc3\xa4p\xc3\xa4ivin\xc3\xa4 oli aikaisemmin er\xc3\xa4in poikkeuksin kielletty. My\xc3\xb6s pyh\xc3\xa4p\xc3\xa4ivien aattoina kaupat oli suljettava tavallista aikaisemmin, joulu- ja juhannusaattona eri aikoina voimassa olleiden s\xc3\xa4\xc3\xa4nn\xc3\xb6sten mukaan jo klo 12 tai 13. Kieltoja ja rajoituksia lievennettiin asteittain 1900-luvun lopulta l\xc3\xa4htien, ja vuoden 2016 alussa ne kumottiin kokonaan.\n_START_SECTION_\nPyh\xc3\xa4p\xc3\xa4ivien poistelu ja siirtely Ruotsissa ja Suomessa\n_START_PARAGRAPH_\nVuonna 1774 Ruotsissa ja sen mukana Suomessa poistettiin kalenterista yli puolet arkipyhist\xc3\xa4. N\xc3\xa4it\xc3\xa4 olivat apostolien muistop\xc3\xa4iv\xc3\xa4t, kiirastorstai, kanttaimaanantai, kanttaitiistai sek\xc3\xa4 kolmas ja nelj\xc3\xa4s joulu-, p\xc3\xa4\xc3\xa4si\xc3\xa4is- ja helluntaip\xc3\xa4iv\xc3\xa4. Lis\xc3\xa4ksi kynttil\xc3\xa4np\xc3\xa4iv\xc3\xa4, mikkelinp\xc3\xa4iv\xc3\xa4 ja pyh\xc3\xa4inmiestenp\xc3\xa4iv\xc3\xa4, jotka olivat kiintein\xc3\xa4 p\xc3\xa4iv\xc3\xa4m\xc3\xa4\xc3\xa4rin\xc3\xa4 2. helmikuuta, 29. syyskuuta ja 1. marraskuuta, siirrettiin tuolloin sunnuntaihin._NEWLINE_Vuodesta 1953 l\xc3\xa4htien Ruotsissa siirrettiin juhannus ja pyh\xc3\xa4inmiestenp\xc3\xa4iv\xc3\xa4 lauantaiksi. Vuodesta 1955 l\xc3\xa4htien tehtiin Suomessa samoin, mink\xc3\xa4 lis\xc3\xa4ksi Suomessa siirrettiin sit\xc3\xa4 ennen aina 25. maaliskuuta vietetty Marian ilmestysp\xc3\xa4iv\xc3\xa4 sunnuntaihin. Marianp\xc3\xa4iv\xc3\xa4n siirto sunnuntaiksi lis\xc3\xa4si ty\xc3\xb6p\xc3\xa4ivi\xc3\xa4, mutta koska tuolloin lauantait yleens\xc3\xa4 olivat ty\xc3\xb6p\xc3\xa4ivi\xc3\xa4, pyh\xc3\xa4inmiestenp\xc3\xa4iv\xc3\xa4n siirto sunnuntaista lauantaiksi v\xc3\xa4hensi ty\xc3\xb6p\xc3\xa4ivi\xc3\xa4 ja keskim\xc3\xa4\xc3\xa4rin juhannuskin, kun juhannus ei en\xc3\xa4\xc3\xa4 voinut sattua sunnuntaiksi._NEWLINE_Vuonna 1973 siirrettiin Suomessa loppiainen ja helatorstai lauantaihin, ja viimeksi mainittu sai nimen Kristuksen taivaaseenastumisen p\xc3\xa4iv\xc3\xa4. Samalla poistettiin my\xc3\xb6s toinen helluntaip\xc3\xa4iv\xc3\xa4, mutta edelt\xc3\xa4v\xc3\xa4 lauantai muutettiin pyh\xc3\xa4p\xc3\xa4iv\xc3\xa4ksi nimell\xc3\xa4 helluntain valmistusp\xc3\xa4iv\xc3\xa4.  Vuonna 1992 Suomessa loppiainen ja helatorstai palautettiin entisille p\xc3\xa4iv\xc3\xa4m\xc3\xa4\xc3\xa4rilleen ja helluntain valmistusp\xc3\xa4iv\xc3\xa4 lakkautettiin._NEWLINE_Vuodesta 2005 l\xc3\xa4htien Ruotsissa toinen helluntaip\xc3\xa4iv\xc3\xa4 poistui, mutta Ruotsin kansallisp\xc3\xa4iv\xc3\xa4 tuli vapaaksi._NEWLINE_Ruotsalainen ja suomalainen arkipyhien poistelu ja siirtely on ainutlaatuista maailmassa. Perusteena siirroille on useimmissa tapauksissa ollut halu mahduttaa vuoden varteen mahdollisimman paljon normaalimittaisia, yhten\xc3\xa4isi\xc3\xa4 ty\xc3\xb6viikkoja. Kun Suomessa useimmat lauantait tulivat vapaap\xc3\xa4iviksi, sovittiin aluksi sellainen poikkeus, ett\xc3\xa4 muualla kuin lauantailla tai sunnuntailla olevaa arkipyh\xc3\xa4\xc3\xa4 seuraava lauantai oli ty\xc3\xb6p\xc3\xa4iv\xc3\xa4, joten paitsi ty\xc3\xb6viikot, my\xc3\xb6s viikonloput rikkoontuivat. Kirkko on vastustanut siirtoja. Monissa muissa maissa on enemm\xc3\xa4n arkipyhi\xc3\xa4, jotka ovat ty\xc3\xb6p\xc3\xa4ivi\xc3\xa4.\n_START_SECTION_\nPyh\xc3\xa4p\xc3\xa4iv\xc3\xa4t juutalaisuudessa\n_START_PARAGRAPH_\nJuutalaisuudessa arkip\xc3\xa4ivi\xc3\xa4 ovat perinteisesti kaikki muut p\xc3\xa4iv\xc3\xa4t paitsi lauantai, joka on juutalaisten pyh\xc3\xa4p\xc3\xa4iv\xc3\xa4 eli sapatti. Sapatti on lauantaina, koska se on juutalaisen viikon viimeinen p\xc3\xa4iv\xc3\xa4. Nyky\xc3\xa4\xc3\xa4n monet ovat kuitenkin tottuneet pit\xc3\xa4m\xc3\xa4\xc3\xa4n sapattia sunnuntaina.\n_START_SECTION_\nArvostelua\n_START_PARAGRAPH_\nVapaa-ajattelijain liiton mielest\xc3\xa4 kirkolliset juhlap\xc3\xa4iv\xc3\xa4t virallisessa kalenterissa loukkaavat ajatuksenvapautta ja valtion puolueettomuutta uskontojen suhteen, joten ne tulisi poistaa valtakunnallisten vapaap\xc3\xa4ivien joukosta osana kirkon ja valtion eroa.'